Source: http://www.bihon.ro/un-meci-cat-intregul-sezon-pentru-csm-oradea/896406
Timestamp: 2018-12-14 12:20:43+00:00

Document:
Un meci cat întregul sezon pentru CSM Oradea - BIHON
Un meci cat întregul sezon pentru CSM Oradea
1. aprilie 2011 08:30
Baschetbaliştii de la CSM Oradea dispută sâmbătă o partidă decisivă pentru play-off, cu CS Otopeni.
CSM Oradea s-a aflat practic întregul campionat printre primele opt echipe ale Diviziei A, părând că se va califica fără probleme la turneul play-off. Spre final, lucrurile s-au mai complicat, orădenii trebuind să câştige sâmbătă seară, pe teren propriu, meciul cu CS Otopeni. Totul depinde însă de noi, de băieţii noştri, nu suntem la mâna altor rezultate.
Va fi fără îndoială o partidă extrem de tensionată, de „totul sau nimic”, cu o miză enormă, în care publicul local poate avea un aport decisiv la victoria echipei noastre. În cazul unei mult-dorite victorii, CSM Oradea va accede în play-off, urmând să se situeze pe locul VI sau VII, în funcţie de rezultatul meciului dintre CSU Atlassib Sibiu şi BCM U Piteşti (locul VI dacă bate Sibiul, locul VII în caz contrar). Există şi o variantă în care CSM Oradea se poate situa pe locul VIII în caz de înfrângere cu CS Otopeni, dacă Piteştiul va învinge la Sibiu. „Nu ne gândim însă la aşa ceva, decât la victoria noastră”, afirmă managerul CSM Oradea, Şerban Sere.
Oficialul orădean face un apel către public în acest meci decisiv pentru întregul sezon. „Cei de la Otopeni nu au niciodată mai mult de 200 de spectatori, deci ar trebui să fie copleşiţi de publicul orădean. Sper că suporterii noştri vor face o atmosferă aşa cum nu a mai fost niciodată”, a conchis Şerban Sere.
Jucătorii de la CSM Oradea sunt decişi să lupte pentru calificare, să dea totul în teren. „Dacă nu putem bate Otopeniul la noi acasă, poate că nu merităm să fim în play-off. Eu însă cred cu tărie în echipă, cred în forţele noastre, cred în victoria noastră. Otopeniul este o echipă bună, care a învins uşor Steaua, a bătut la scor pe CSM Bucureşti. Este drept, a ratat o şansă mare de calificare la play-off, pierzând la Miercurea Ciuc. Dacă Miercurea Ciuc a reuşit însă să-i bată, atunci şi noi îi vom putea învinge la Oradea”, a declarat căpitanul CSM Oradea, Andjelko Mandic.
La rândul său, Nemanja Maric este şi mai optimist. „Tot sezonul am fost în top, dar am pierdut la Timişoara. Acum e un meci de totul sau nimic pentru noi. Pentru mine este însă foarte bine. Pentru astfel de meciuri m-am făcut baschetbalist. Cred că va fi atât de multă lume la această partidă încât nu avem cum să pierdem”, a afirmat Maric.
Partida CSM Oradea – CS Otopeni are loc sâmbătă la Arena „Antonio Alexe”, cu începere de la ora 18. Accesul publicului este liber.
CSM Oradea s-a distrat cu brasovenii
Taguri: csm oradea

References: CSM 
 CSM 
 CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 

CSM 
 csm